เงินบาทเปิด 29.86/89
ธนาคารซีไอเอ็มบีไทย รายงาน เงินบาทเปิด 29.86/89 อ่อนค่าตามภูมิภาค หลังการแก้ปัญหาหนี้ในยุโรปยังไม่ชัดเจน
18 ส.ค. 2554

ธนาคารซีไอเอ็มบีไทย รายงาน เงินบาทเปิด 29.86/89 อ่อนค่าตามภูมิภาค หลังการแก้ปัญหาหนี้ในยุโรปยังไม่ชัดเจน
นักบริหารเงิน ธนาคาร ซีไอเอ็มบี ไทย กล่าวว่า เงินบาทเปิดตลาดที่ระดับ 29.86/89 บาท/ดอลลาร์ อ่อนค่าจากวานนี้ที่ปิดตลาดที่ระดับ 29.84/86 บาท/ดอลลาร์ และล่าสุดเงินบาทเคลื่อนไหวอยู่ที่ระดับ 29.89/91 บาท/ดอลลาร์ เป็นการอ่อนค่าตามภูมิภาคหลังจากผลการประชุมระหว่างฝรั่งเศสและเยอรมันเพื่อร่วมมือด้านนโยบายคลังและเศรษฐกิจให้ใกล้ชิดกันมากขึ้นยังไม่มีอะไรคืบหน้า ตลาดก็ยังรอดูว่าจะมีอะไรใหม่ๆออกมาเพิ่มเติมอีกหรือไม่ ส่งผลให้วันนี้ทั้งภูมิภาคอ่อนค่า
"วันนี้บาทอ่อนขึ้นนิดนึง ต้องบอกว่าเป็นทั้งภูมิภาค" นักบริหารเงิน กล่าว 
สำหรับค่าเงินสกุลต่างประเทศอื่นๆ ค่าเงินเยนล่าสุดอยู่ที่ระดับ 76.58/62 เยน/ดอลลาร์ จากวานนี้ที่ปิดตลาดที่ระดับ 76.52/55 เยน/ดอลลาร์ ส่วนค่าเงินยูโร 1.4400/4404 ดอลลาร์/ยูโร จากวานนี้ที่ปิดตลาดที่ระดับ 1.4430/4435 ดอลลาร์/ยูโร
สำหรับปัจจัยวันนี้ ให้ติดตาม Flow หุ้น เพราะวานนี้ต่างชาติซื้อสุทธิ แต่บาทก็อ่อนค่าขึ้นนิดนึง และอาจจะดูตัวเลขของสหรัฐฯคืนนี้ ซึ่งหลายๆตัวมีสำคัญ ไม่ว่าจะเป็นกระทรวงแรงงานสหรัฐเปิดเผยดัชนีราคาผู้บริโภค (CPI) เดือนก.ค., กระทรวงแรงงานสหรัฐรายงานจำนวนผู้ขอรับสวัสดิการว่างงานรายสัปดาห์, Conference Board เปิดเผยดัชนีชี้นำเศรษฐกิจสหรัฐเดือนก.ค., ธนาคารกลางสหรัฐ (เฟด) สาขาฟิลาเดลเฟียเปิดเผยผลสำรวจแนวโน้มธุรกิจเดือนส.ค. และ สมาคมนายหน้าอสังหาริมทรัพย์แห่งชาติรายงานยอดขายบ้านมือสองเดือนก.ค.